ክልሉ 4 ሺሕ 90 አርብቶ አደሮችን በመንደር ማሰባሰቡን አስታወቀ
 – የአርብቶ አደሮችን ህይወት ለመቀየር በሚደረገው ሁለንተናዊ ጥረት 4 ሺሕ 90 አርብቶ አደሮችን በመንደር ማሰባሰቡን የደቡብ ብሔሮች፣ ብሔረሰቦችና ሕዝቦች ክልላዊ መንግስት አስታወቀ።በክልሉ የአርብቶ አደር ጉዳዮች ጽህፈት ቤት ኃላፊ አቶ ዳዊት ኩይሳ ለዋልታ ኢንፎርሜሽን ማዕከል እንደገለፁት ባለፉት ሁለት ዓመታት በመንደር ለተሰባሰቡት አርብቶ አደሮች አስፈላጊውን የማህበራዊ አገልግሎት ለመስጠት የሚያስችሉ 83 ተቋማት በግንባታ ላይ መሆናቸውን ተናግረዋል። የአገልግሎት መስጫ ተቋማቱ ትምህርት ቤቶች፣ ጤና ኬላዎች፣  የባለሙያ መኖሪያ ቤቶች፣  የእህል ወፍጮዎች፣  መጋዘኖች፣  የቀበሌ ጽህፈት ቤቶችና  የአርብቶ አደር ማሰልጠኛዎችን እንደሚያካትቱ ሃላፊው  ተናግረዋል።በክልሉ በሶስት ዞኖች በሚገኙ 12 ወረዳዎች የሚኖረው ግማሽ ሚሊየን አርብቶና ከፊል አርብቶ አደርን የልማት ተጠቃሚ ለማድረግ የክልሉ መንግስት እየሰራ መሆኑንም ሃላፊው ተናግረዋል። ያለፉት ስርዓታት ለአርብቶ አደሮቹ ምንም ዓይነት ትኩረት እንዳልሰጡ የጠቆሙት አቶ ዳዊት  መንግስት የአርብቶ አደሩን ተጠቃሚነት ለማረጋገጥ  የተቀናጀ የአርብቶ አደሮች የልማት ፓኬጅ ነድፎ  ተግባራዊ በማድረግ ላይ ይገኛል ብለዋል።የአርብቶ አደሩን ህይወት ለመቀየር ከተወሰዱ እርምጃዎች አንዱ በሰፈር ማሰባሰብ መሆኑን የገለጹት አቶ ዳዊት በቀጣይ  ዓመታትም በመንደር የማሰባሰቡ ስራ ተጠናክሮ እንደሚቀጥል ገልጸዋል። አርብቶ አደሩ በመንደር ማስፈር ጋር ተያይዞ እየተነሳ ያለው አሉባልታ የአርብቶ አደሩ  ህይወት እንዲቀየር በማይፈልጉ ግለሰቦች የመሚነዛ  መሆኑን ሃላፊው ጠቁመው ፕሮግራመሙ እየተፈጸመ ያለው ፈቃደኝነትን  መሰረት አድርጎ መሆኑን  አስረድተዋል።